Carcaixent inicia un procés participatiu per a realitzar una anàlisi de la salut de la localitat
04 de octubre de 2022

Carcaixent

El diagnòstic de salut consistix a fer un estudi del nivell de salut de la població de Carcaixent per mitjà de l'anàlisi dels problemes i les necessitats de la població aixina com els factors que influïxen positivament i negativament sobre el dit nivell de salut. És la base de la planificació d'intervencions posteriors destinades a millorar la situació de salut d'una comunitat.

Este procés s’ha iniciat realitzant una dinàmica de grup amb personal sanitari del Centre de Salut de Carcaixent i el consultori de la Barraca d’Aigües Vives, membres del Consell Municipal d’Infància i del Consell de Prevenció d’Addiccions i Promoció de la Salut. Continuarà amb més grups representatius de Carcaixent, com representants dels centres escolars, associacions veïnals... i amb entrevistes focalitzades en persones referents del municipi.

Este projecte està duent-se a terme des de l’àrea de Benestar Social amb el coordinador de l’àrea de Salut Comunitària de l’ajuntament de Carcaixent i l’empresa d’estudis sociològics Eixam.

Al mateix temps s’ha dissenyat una imatge gràfica distintiva de l’actuació en l’àmbit de la salut en Carcaixent. Estes imatges representen les grans àrees que possibiliten un Carcaixent Saludable: l’esport, l’alimentació saludable i de proximitat, l’envelliment actiu, cuidar el medi ambient i la infància.

Este projecte ha rebut subvenció autonòmica de Xarxa Salut de la Conselleria de Sanitat i també s’han demanat ajudes a nivell nacional a través de la RECS (Red Española de Ciudades Saludables).